**ДЕКЛАРАЦИЯ**

  **на общинските съветници от ПП ГЕРБ в Общински съвет Априлци**

***Относно:*** *Разпространена чрез БТА молба от съветниците на ПП „Възраждане“ в Общински съвет Априлци до КПКОНПИ и Прокуратурата за извършване на проверка по „открити нередности“ в работата на кмета на Община Априлци*

 Във връзка с горното категорично искаме да заявим, че цитираната молба от съветниците на „Възраждане“ в Общински съвет Априлци е груба манипулация и опит за дискредитиране на един от, бихме казали, успешните кметове в България, който беше избран за втори мандат със 73%, което красноречиво говори за свършената работа от кмета Тихомир Кукенски през първия му мандат.

За широката аудитория на медиите и на обществото бихме искали да изложим фактите такива, каквито са:

1. Относно твърдението за нередности в обществена поръчка за обществен транспорт на територията на община Априлци:

 Визираната фирма, извършваща обществен превоз на територията на общината, упражнява тази си дейност на базата на сключен от кмета Иван Пиров договор от 10.06.2005г. след проведен конкурс за превоз с участието на двама участници.

 На 28.05.2008 г. същата фирма печели конкурс за превоз на пътници по градската линия на гр. Априлци, като единствен участник след внезапно прекратяване дейността на „Троян-Автотранспорт“ АД с уведомително писмо до кмета Младен Пелов.

 Със заповед №199/04.05.2010 г. Младен Пелов обявява същата фирма за спечелила конкурса с един участник за превоз на пътници по линията Троян-Априлци.

 С Решение № 312 от 27.07.2020 г. на Тихомир Кукенски - кмет на Община Априлци, след провеждане на обществена поръчка класира същата фирма като единствен участник с предмет: „Извършване на обществен превоз на пътници по утвърдени маршрутни разписания на основна градска линия Априлци и междуградска линия Априлци - Троян"

 От изложените факти става видна несъстоятелността на правените внушения.

1. Относно твърдението за нередности при прехвърляне от Община Априлци правото си на собственост върху 3071/4062 кв. м. идеални части от поземлен имот:

 Във връзка с разширение на новоизграждаща се улица и съпътстващ я ПУП-ПР, приет с решение №273/27.05.2021 с 10 за и 0 въздържали се от три политически групи в Общински съвет Априлци, с решение № 359 /25.11.2021 с 10 за и 0 въздържали се, ОС ликвидира съсобственост на визирания имот на основание чл.21, ал.1, т.8 от ЗМСМА, чл.36,ал.1,т.4; чл.40,ал.1,ал.7,ал.8 и чл.41,ал2 от ЗОС; чл35,ал.1,т.1; чл35,ал.2,т.2,ал.7-ал.10 от Наредбата за реда за придобиване, управление и разпореждане с общинско имущество. Горе цитираните документи са обществено достъпни и, както би трябвало да е известно на колегите от Възраждане, всяко едно от тези решения е изпратено до прокуратурата преди влизането им в сила, както е по закон.

 Ние, общинските съветници от ПП ГЕРБ, призоваваме политическото ръководство на партия „Възраждане“ да преразгледа гласуваното доверие на своите представители в Общински съвет Априлци, които с тези си действия не само прекрачиха границата на добрия политически тон в работата на ОС през последните 10 г., но петнят името на партията си и обругават самата дума, символизираща един от най-светлите и духовни периоди в историята на България.

 Подпис:

Даниела Петкова \_\_\_\_Х\_\_\_\_\_ Ивайло Милков \_\_\_\_\_Х\_\_\_\_\_

Иван Якимов \_\_\_\_Х\_\_\_\_\_ Михаил Кукенски \_\_\_\_\_Х\_\_\_\_\_

Младен Иеремиев \_\_\_\_Х\_\_\_\_\_ Петко Павлов \_\_\_\_\_Х\_\_\_\_\_\_

Росен Цаков \_\_\_\_\_Х\_\_\_\_\_ Стелиян Нунев \_\_\_\_\_Х\_\_\_\_\_\_